Ehdotus NEUVOSTON PÄÄTÖS luvan antamisesta Italialle soveltaa jäsenvaltioiden liikevaihtoverolainsäädännön yhdenmukaistamisesta 17 päivänä toukokuuta 1977 annetun kuudennen neuvoston direktiivin (77/388/ETY) 21 artiklasta poikkeavaa toimenpidettä

(komission esittämä)

PERUSTELUT

1. Neuvosto teki maaliskuussa 2001 päätöksen 2001/244/EY [1], jolla muutetaan päätöksen 1999/80/EY [2] 1 artiklaa päätöksen voimassaolon pidentämiseksi 31 päivään joulukuuta 2003. Päätöksellä 1999/80/EY annetaan Italialle lupa soveltaa kyseiseen päivämäärään asti 17 päivänä toukokuuta 1977 annetun kuudennen neuvoston direktiivin 77/388/ETY [3] (jäsenvaltioiden liikevaihtoverolainsäädännön yhdenmukaistaminen: yhteinen arvonlisäverojärjestelmä: yhdenmukainen määräytymisperuste) 2 artiklasta ja 10 artiklan 2 kohdasta poikkeavaa toimenpidettä, jolla se voi vapauttaa verosta sellaisten verovelvollisten tiettyjen muiden jätteiden kuin rautapohjaisen metalliromun luovutukset, joilla joko ei ole kiinteää tuotantolaitosta tai joilla on kiinteä tuotantolaitos ja alle 2 miljardin Italian liiran liikevaihto. Verovelvollisille, joilla on kiinteä tuotantolaitos ja yli 150 miljoonan Italian liiran liikevaihto, voitaisiin kuitenkin sallia näiden erityisjärjestelyjen soveltamatta jättäminen. Päätöksellä 1999/80/EY Italialle annetaan myös lupa olla väliaikaisesti kantamatta veroa muun kuin rautapohjaisen metalliromun luovutuksista.

[1] EYVL L 88, 28.3.2001, s. 17.

[2] EYVL L 27, 2.2.1999, s. 24.

[3] EYVL L 145, 13.6.1977, s. 1, direktiivi sellaisena kuin se on muutettuna direktiivillä 2003/92/EY (EUVL L 260, 11.10.2003, s. 8).

2. Alan toimijat ja Italian veroviranomaiset ovat viime vuosien aikana olleet useasti yhteydessä komission yksiköihin petosten jatkumisen vuoksi. Ne korostavat, että ainoastaan sellaisella ratkaisumallilla, jolla voidaan varmistaa kaikkien alan toimijoiden tasavertainen kohtelu ja välttää arvonlisäveromaksujen laiminlyönnit, voidaan ajan mittaan tehokkaasti estää veronkiertoa ja siitä johtuvaa rehellisiin toimijoihin vaikuttavaa kilpailun vääristymistä.

3. Italian hallitus pyysi komission pääsihteeristön 31. joulukuuta 2003 saapuneeksi kirjaamalla kirjeellä kuudennen neuvoston direktiivin 27 artiklan mukaisesti lupaa soveltaa erityistoimenpiteitä jätteisiin liittyvien tavaroiden tiettyihin luovutuksiin.

4. Muille jäsenvaltioille ilmoitettiin kuudennen direktiivin 27 artiklan 3 kohdan mukaisesti Italian pyynnöstä 28. marraskuuta 2003 päivätyllä kirjeellä.

5. Italian hallitus haluaisi soveltaa käännetyn verovelvollisuuden menettelyä seuraaviin tavaroiden luovutuksiin:

- romuraudan samoin kuin lasin, paperin ja pahvin, lumppujen, luiden ja nahan, kumin ja muovin luovutukset ja niihin liittyvät toiminnot mukaan luettuina kyseisten materiaalien luovutukset sen jälkeen, kun niitä on käsitelty esimerkiksi puhdistamalla, kiillottamalla, lajittelemalla, leikkaamalla tai valamalla harkoiksi;

- puolivalmiiden rauta- ja muiden metallituotteiden, kuten harkkoraudan, sitkokuparin sekä raakanikkelin ja -alumiinin luovutukset ja niihin liittyvät toiminnot.

6. Italian hallitus selittää pyynnössään, että toimenpiteen tavoitteena on ehkäistä niiden alan pienyritysten harjoittama veronkiertoa, jotka kyllä veloittavat arvonlisäveron asiakkaalta mutta jättävät sen usein tilittämättä viranomaisille ja voivat siten alhaisempia hintoja tarjoamalla syrjäyttää lainsäädäntöä noudattavat toimijat. Lainsäädäntöä kiertävien toimijoiden määrän ja koon vuoksi veroviranomaisten on erityisen hankala valvoa niitä tehokkaasti.

7. Pyytämänsä toimenpiteen nojalla Italia voisi määrätä veronmaksuvelvolliseksi tavaroiden (ja niihin liittyvien palvelujen) vastaanottajan. Direktiivin 77/388/ETY 17 artiklan 2 kohdan a alakohdan mukaisesti jäteluovutusten vastaanottaja voi vähentää verotuksessa näistä luovutuksista maksettavan arvonlisäveron. Käännetyn verovelvollisuuden menettelyn soveltamisala määräytyisi luovutettavien tavaroiden luonteen perusteella.

8. Pyydettyä toimenpidettä on tarkasteltava ennen kaikkea toimenpiteenä, jolla jätteenkierrätysalalla voidaan estää tietyntyyppiset veropetokset kuten sellaiset, joissa jätteiden keruuta, lajittelua ja perusjalostusta harjoittavat toimijat jättävät veloittamansa arvonlisäveron tilittämättä ja katoavat sen jälkeen jäljettömiin. Toimenpide myös yksinkertaistaa veroviranomaisten työtä, sillä niillä on hyvin usein huomattavia ongelmia arvonlisäveron perimisessä alan toimijoilta.

9. Toimenpide on oikeassa suhteessa tavoitteisiin, koska sitä ei ole tarkoitus soveltaa kaikkiin verollisiin toimiin asianomaisella alalla vaan ainoastaan tiettyihin toimiin, jotka aiheuttavat huomattavia veronkierto-ongelmia.

10. Toimenpide ei vaikuta arvonlisäverosta saataviin Euroopan yhteisöjen omiin varoihin eikä lopullisessa kulutusvaiheessa kannetun veron määrään.

11. Neuvostolle ja Euroopan parlamentille strategiasta sisämarkkinoiden arvonlisäverojärjestelmän toiminnan parantamiseksi 7. kesäkuuta 2000 antamassaan tiedonannossa [4] komissio on pyrkinyt järkiperäistämään useita tällä hetkellä voimassa olevia poikkeuksia. Tällainen järkiperäistäminen voi kuitenkin joissakin tapauksissa merkitä sitä, että jotkut erityisen tehokkaiksi osoittautuneet poikkeudet laajennetaan koskemaan kaikkia jäsenvaltioita.

[4] KOM(2000) 348 lopullinen.

12. Komission viimeaikaiset yhteydenotot tiettyihin kansallisiin viranomaisiin ja alan edustajiin osoittavat, että alalle sovitettujen erityissääntöjen laatiminen saattaa olla tarpeen asianomaisten toimijoiden oikeudenmukaisemman verotuksen varmistamiseksi koko yhteisössä. Komission tarkoituksena on valmistella ehdotus jätteenkierrätysalaan sovellettavasta erityisjärjestelmästä.

13. Pysyvämpiä muutoksia odotettaessa komissio uskoo, että tällä poikkeusmenettelyllä vähennetään huomattavasti arvonlisäverojärjestelmän väärinkäyttöä. Tämän vuoksi se pitää aiheellisena myöntää poikkeus siihen päivämäärään asti, jona jätteenkierrätysalaan sovellettava erityisjärjestelmä tulee voimaan, kuitenkin enintään 31. päivään joulukuuta 2005.

Ehdotus NEUVOSTON PÄÄTÖS luvan antamisesta Italialle soveltaa jäsenvaltioiden liikevaihtoverolainsäädännön yhdenmukaistamisesta 17 päivänä toukokuuta 1977 annetun kuudennen neuvoston direktiivin (77/388/ETY) 21 artiklasta poikkeavaa toimenpidettä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon jäsenvaltioiden liikevaihtoverojärjestelmän yhdenmukaistamisesta - yhteinen arvonlisäverojärjestelmä: yhdenmukainen määräytymisperuste 17 päivänä toukokuuta 1977 annetun kuudennen neuvoston direktiivin 77/388/ETY [5] ja erityisesti sen 27 artiklan,

[5] EYVL L 145, 13.6.1977, s. 1, direktiivi sellaisena kuin se on viimeksi muutettuna direktiivillä 2003/92/EY (EUVL L 260, 11.10.2003, s. 8).

ottaa huomioon komission ehdotuksen [6],

[6] EUVL C [...], [...], s. [...].

sekä katsoo seuraavaa:

(1) Kuudennen arvonlisäverodirektiivin 27 artiklan 1 kohdan mukaisesti neuvosto voi yksimielisesti komission ehdotuksesta antaa jäsenvaltioille luvan ottaa käyttöön direktiivistä poikkeavia erityistoimenpiteitä veronkannon yksinkertaistamiseksi tai tietyntyppisten veropetosten ja veron kiertämisen estämiseksi tai jatkaa tällaisten toimenpiteiden voimassaoloa.

(2) Italian hallitus pyysi komission pääsihteeristön 31 päivänä lokakuuta 2003 saapuneeksi kirjaamalla kirjeellä lupaa soveltaa veronkantoa koskevia erityistoimenpiteitä jätealaan.

(3) Muille jäsenvaltioille ilmoitettiin Italian pyynnöstä 28 päivänä marraskuuta 2003.

(4) Kyseisen poikkeuksen nojalla Italia voi määrätä veronmaksuvelvolliseksi tietyntyyppisten jätealalla tapahtuvien luovutusten vastaanottajan. Direktiivin 77/388/ETY 17 artiklan 2 kohdan a alakohdan mukaisesti jäteluovutusten vastaanottaja voi vähentää verotuksessa näistä luovutuksista maksettavan arvonlisäveron. Näin pitäisi voida minimoida veroviranomaisten arvonlisäveron kantamisessa asianomaisella alalla kohtaamat ongelmat ilman kannettavan veron määrään kohdistuvia vaikutuksia.

(5) Pyydettyä toimenpidettä on tarkasteltava ennen kaikkea toimenpiteenä, jolla jätteenkierrätysalalla voidaan estää tietyntyyppiset veropetokset kuten sellaiset, joissa jätemateriaalin keruuta, lajittelua ja perusjalostusta harjoittavat toimijat jättävät veloittamansa arvonlisäveron tilittämättä ja katoavat sen jälkeen jäljettömiin. Lisäksi toimenpide yksinkertaistaa veroviranomaisten työtä.

(6) Toimenpide on oikeassa suhteessa pyrittyihin tavoitteisiin, koska sitä ei ole tarkoitus soveltaa kaikkiin verollisiin toimiin asianomaisella alalla vaan ainoastaan tiettyihin toimiin, jotka aiheuttavat huomattavia veronkierto-ongelmia.

(7) Arvonlisäverojärjestelmän toiminnan parantamista lyhyellä aikavälillä koskevassa 7 päivänä kesäkuuta 2000 julkaisemassaan strategiassa komissio pyrki järkiperäistämään useita tällä hetkellä voimassa olevia poikkeuksia. Tällainen järkiperäistäminen voi kuitenkin joissakin tapauksissa merkitä sitä, että jotkut erityisen tehokkaiksi osoittautuneet poikkeukset laajennetaan koskemaan kaikkia jäsenvaltioita.

(8) Komission viimeaikaiset yhteydenotot tiettyihin kansallisiin viranomaisiin ja alan edustajiin osoittavat, että alalle sovitettujen erityissääntöjen laatiminen saattaa olla tarpeen asianomaisten toimijoiden oikeudenmukaisemman verotuksen varmistamiseksi koko yhteisössä. Komission tarkoituksena on valmistella ehdotus jätteenkierrätysalaan sovellettavasta erityisjärjestelmästä.

(9) Tästä syystä tämän poikkeuksen voimassaolon pitäisi päättyä sinä päivänä, jona erityinen jätteenkierrätysalaan sovellettava arvonlisäverojärjestelmä tulee voimaan, kuitenkin viimeistään 31 päivänä joulukuuta 2005.

(10) Poikkeus ei vaikututa arvonlisäverosta saataviin Euroopan yhteisöjen omiin varoihin eikä lopullisessa vaiheessa kannetun arvonlisäveron määrään,

ON TEHNYT TÄMÄN PÄÄTÖKSEN:

1 artikla

Poiketen siitä, mitä direktiivin 77/388/ETY 21 artiklan 1 kohdan a alakohdassa, sellaisena kuin se on muotoiltu kyseisen direktiivin 28 g artiklassa, säädetään, Italialle annetaan lupa määrätä arvonlisäverovelvolliseksi tämän päätöksen 2 artiklassa tarkoitettujen tavaroiden luovutusten ja palvelujen suoritusten vastaanottaja.

2 artikla

Arvonlisäverovelvolliseksi voidaan määrätä tavaroiden luovutuksen tai palvelujen suorituksen vastaanottaja seuraavissa tapauksissa:

- romuraudan samoin kuin lasin, paperin ja pahvin, lumppujen, luiden ja nahan, kumin ja muovin luovutukset ja niihin liittyvät toiminnot mukaan luettuina kyseisten materiaalien luovutukset sen jälkeen, kun niitä on käsitelty esimerkiksi puhdistamalla, kiillottamalla, lajittelemalla, leikkaamalla tai valamalla harkoiksi;

- puolivalmiiden rauta- ja muiden metallituotteiden, kuten harkkoraudan, puhdistetun kuparin ja kupariseosten sekä raakanikkelin ja -alumiinin luovutukset ja niihin liittyvät toiminnot.

3 artikla

Tämän päätöksen voimassaolo päättyy sinä päivänä, jona direktiiviä 77/388/ETY muuttava erityinen jätteenkierrätysalaan sovellettava arvonlisäverojärjestelmä tulee voimaan, kuitenkin viimeistään 31 päivänä joulukuuta 2005.

4 artikla

Tämä päätös on osoitettu Italialle.

Tehty Brysselissä [...] päivänä [...]kuuta [...].

Neuvoston puolesta

Puheenjohtaja